รองนายกรัฐมนตรีและรัฐมนตรีว่าการกระทรวงพาณิชย์ เตรียมร่วมประชุมระดับรัฐมนตรี RCEP  เพื่อหาข้อสรุปการเจรจาให้เสร็จสิ้นตามเป้าหมายสิ้นปี 2562
นายจุรินทร์ ลักษณวิศิษฏ์ รองนายกรัฐมนตรี และรัฐมนตรีว่าการกระทรวงพาณิชย์ กล่าวว่า ระหว่างวันที่ 31 กรกฎาคม ถึง 3 สิงหาคม 2562 นี้ จะเดินทางไปเป็นประธานการประชุมการเจรจาจัดทำความตกลงหุ้นส่วนเศรษฐกิจระดับภูมิภาค (อาร์เซ็ป) ในระดับรัฐมนตรี ที่กรุงปักกิ่ง สาธารณรัฐประชาชนจีน ซึ่งจะผลักดันการเจรจาให้มีความคืบหน้าและข้อสรุป 13 ข้อบท เช่น ข้อบทเรื่องการค้าสินค้า กฎว่าด้วยถิ่นกำเนิดสินค้า และ การลงทุนเป็นต้น พร้อมย้ำว่า การเจรจาครั้งนี้มีความสำคัญต่อการเปิดตลาดสินค้าของไทยเป็นอย่างมาก เพราะ อาร์เซ็ป เป็นตลาดขนาดใหญ่โดยเป็นการรวมกลุ่มของ 16 ประเทศ มีจีดีพีรวมกันกว่า 27.3 ล้านล้านเหรียญสหรัฐ คิดเป็นร้อยละ 32.3 ของโลกทั้งนี้ในส่วนของการลงทุน ที่ผ่านมา มีเงินลงทุนโดยตรงจากประเทศสมาชิก 15 ประเทศที่เข้ามาลงทุนในประเทศไทยสูงมากถึง 2.8 แสนล้านบาท หรือคิดเป็นร้อยละ 70 ของเงินลงทุนจากต่างชาติทั้งหมด